প্রথমে ছিল ‘ভিশন ২০-২০’। এবার লক্ষ্য ২০৩০ সাল। এখন থেকে আগামী ১৫ বছর, সাত বছর এবং তিন বছরের লক্ষ্য সামনে রেখে পদক্ষেপ করার নির্দেশ দিলেন মুখ্যমন্ত্রী মমতা বন্দ্যোপাধ্যায়।
প্রশাসনের অন্দরের খবর, প্রতিটি দফতরকে সম্প্রতি চিঠি দিয়ে মুখ্যসচিব বাসুদেব বন্দ্যোপাধ্যায় জানিয়েছেন, ওই লক্ষ্যে নতুন করে পরিকল্পনা তৈরি করতে হবে। দীর্ঘমেয়াদি, মাঝারি এবং স্বল্পমেয়াদি ভিত্তিতে প্রকল্প বা সরকারি কর্মসূচি তৈরির পরিকল্পনা করতে বলা হয়েছে সংশ্লিষ্ট দফতরের সচিবকে। আগামী ৩০ সেপ্টেম্বরের মধ্যে পরিকল্পনার সামগ্রিক রূপরেখা জমা দিতে হবে। তার পরে মুখ্যসচিব সব প্রস্তাব খতিয়ে দেখে রিপোর্ট দেবেন মুখ্যমন্ত্রীকে। বাকি সিদ্ধান্ত নেবেন মমতা। এক আধিকারিকের কথায়, ‘‘কোন পরিকল্পনা মুখ্যমন্ত্রী গ্রহণ করবেন, সেটা তাঁর বিচার্য। একাধিক প্রস্তাব মিলিয়ে একটি প্রকল্পের রূপরেখা চূড়ান্ত হতে পারে। সবটা নির্ভর করছে মুখ্যমন্ত্রীর উপর।’’
রাজ্য সরকারের এমন ভাবনাচিন্তার পিছনে ভিন্ন কয়েকটি কারণ রয়েছে বলে মনে করছেন প্রশাসনের অনেকেই। আধিকারিকদের একাংশের যুক্তি, প্রথম তৃণমূল সরকারের নির্দিষ্ট করা ‘ভিশন ২০-২০’ সাফল্যের দিকেই এগোচ্ছে। তার অধীনে আর্থ-সামাজিক এবং পরিকাঠামোগত উন্নয়নের প্রশ্নে গৃহীত প্রকল্পগুলি সাফল্যের সঙ্গেই এগিয়ে চলছে। সেই প্রকল্পগুলির পরিমার্জন ছাড়া এই মুহূর্তে সেভাবে কিছু করার নেই। কিন্তু সময়ের সঙ্গে সঙ্গে আর্থ-সামাজিক পরিস্থিতির পরিবর্তন হয় স্বাভাবিক নিয়মেই। বদলাতে থাকে সাধারণ মানুষের চাহিদাও। সেই দিকে লক্ষ্য রেখে সরকারি পদক্ষেপেরও কিছু পরিবর্তন প্রয়োজন হয়। সেই কারণেই পরিকল্পনা তৈরি করতে বলা হয়েছে দফতরগুলিকে।
আধিকারিকদের ওই অংশটি আরও মনে করছেন, প্রথম তৃণমূল সরকারের আমলে কন্যাশ্রী, যুবশ্রী, শিক্ষাশ্রী, সুবজসাথীর মতো প্রকল্পগুলি সরকারের প্রতি সাধারণ মানুষের প্রত্যাশা অনেকটা বাড়িয়ে দিয়েছে। সেই কারণে দ্বিতীয় তৃণমূল সরকারের আমলে নতুন কোনও পরিকল্পনা হয়তো মানুষকে উপহার দিতে চাইছেন মুখ্যমন্ত্রী। এক আধিকারিকের কথায়, ‘‘দফতরভিত্তিক কেন্দ্রীয় অনুদানের পরিস্থিতি খতিয়ে দেখে পরিকল্পনা করলে অর্থ সংস্থানের বিষয়টিও নিশ্চিত করা যায়।’’
আধিকারিকদের অপর একটি অংশ অবশ্য মনে করছেন, ২০২১ সালের বিধানসভা নির্বাচনেও নিজের সরকার গড়ার ব্যাপারে প্রত্যয়ী মুখ্যমন্ত্রী। স্বাভাবিকভাবেই তিনি চাইবেন, ভবিষ্যৎ পরিকল্পনার পুরোটাই তাঁর হাতে বাস্তবায়িত হোক। তাই নতুন লক্ষ্য নির্দিষ্ট করছেন তিনি। তবে প্রশাসনের অনেকেই এই তত্ত্ব মানতে নারাজ। এক আধিকারিক বলেন, ‘‘মুখ্যমন্ত্রী বারবারই বলেন, সরকারে থাকাটা বড় বিষয় নয়। সরকারের কাজের ধারাবাহিকতা যেন জারি থাকে। সেই লক্ষ্যেই এই নির্দেশ দিয়েছেন মুখ্যমন্ত্রী।’’